Arent Berntsen

Arent Berntsen (født 12. mai 1610 i Bergen, død 29. desember 1680 i København), med tilnavnet Bergen, var en dansk-norsk topografisk-statistisk forfatter, forretningsmann, godseier, bankier og rådmann i København mm. Selv stavet han fornavnet sitt Arennt. Han er særlig kjent for sin store økonomisk-topografiske beskrivelse av Danmark og Norge, Danmarckis oc Norgis Fructbar Herlighed, en av de viktigste kildene til kunnskap om Danmark-Norge på 1600-tallet.


== Karriere ==

Arent Berntsen ble født i Bergen. Han kom i sin ungdom i tjeneste hos Axel Juul til Villestrup og senere hos dennes svigerfar, kansleren Christian Friis. 
I 1637 var han slottsskriver på Varberg slott. Som mange andre borgerlige i statens tjeneste kombinerte han embedsgjerningen med privat næringsvirksomhet. I 1640 fikk han bevilling på et teglverk ved Varberg og leverte tegl og murstein til fetningene i Varberg og Halmstad. Selv om han var ikke-adelig ble han også eier av en hovedgård i Varberg. 17. januar 1644 forlot han stillingen i Varberg, da han drog med hustru og barn til København, hvor han tok borgerskap.
Han var så formuende at han kunne yte kongen lån under krigen. 1648 ble han rådstueskriver i København, 1669 rådmann. Han var en driftig mann, ikke bare i København, men hadde teglverk både i Skåne og Halland. 
Fra 1650 eide han en god del jordegods i Helsingborg og Malmøhus len. Under krigen 1658–1659 ofret han store summer til fedrelandets beste, både ved å utruste kapere og ved å gi kongen lån. Han kjøpte opp eiendom i Ny København og oppførte en rekke bygninger som han selv leverte sten til. Han oppførte bl.a. to gårder ved Hallandsås (Kongens Nytorv), hvor Erichsens palæ (Handelsbanken) ligger, og bebodde den ene til sin død.


== Danmarckis oc Norgis Fructbar Herlighed ==
Det verk som har gjort Arent Berntsens navn særlig kjent, er det skrift han utgav i 1656 med tittelen Danmarckis oc Norgis Fructbar Herlighed, som foruten en utførlig beskrivelse av Danmark og Norge inneholder mangfoldige opplysninger om jordbruksforholdene, særlig om beregningen av jordegods ved kjøp og salg, mål og vekt og lignende, hvilket gjør dette skriftet til en uunnværlig håndbok for enhver som vil studere 1600-tallets kulturhistorie.


== Familie ==
I 1639 ble han gift med Karen Arentsdatter, og etter hennes død 1. september 1652 ektet han Mette Lauritsdatter (død 1696). I sine to ekteskap hadde han 17 barn. Kunnskapen om hans etterkommere er noe begrenset; et av hans oldebarn (fra første ekteskap) var sorenskriver i Øvre Telemark Hans Pedersson Paus, da nemlig sønnen Herman Arentzen (1647 Varbjerg i Götaland, dengang i Norge-98 Ølsted),1676 sogneprest til Ølsted i Danmark, ble gift med Gundel Sørensdatter May, en datter av Søren Nielsen May (ca. 1612 Helsingborg i Sverige-79 Holbæk), 1607 prest i Holbæk, sogneprest 1633 og prost i Merløse herred 1652 (gift 1. gang med Maren Bertelsdatter[+ 1642 Holbæk]) og 2. hustru Cathrine Pedersdatter Motzfeldt (1616 København-76 Holbæk), en søster av Maria (Molly) Motzfeldt (1613/14-93), som i ekteskap med Joachim Schumacher (1604 Bergedorf-50), vinhandler i København, ble mor til Peder Griffenfeld og Albert Gyldensparre. Og Gundel MAYS søster, Maren Sørensdatter Maj (May) (+ 1677 i Odense), ble gift med Ludvig Stoud (L. Ottosen Stud) (1649 Bergen-1705 Kristiansand), biskop i Kristansand (mor: Cathrine Ludwigsdatter Munthe), med hvem hun ble stammor for slekten Stoud i Norge.


== Referanser ==


== Litteratur ==
«Berntsen, Arent», i C.F. Bricka (red.), Dansk biografisk Lexikon, bd. 2, s. 170–171, Gyldendal, 1887–1905


== Eksterne lenker ==
Danmarckis oc Norgis Fructbar Herlighed. Prentet i ... aff Peder Hake, Universitetz Bogtr. Paa Jørgen Holsts Bogf. Bekostning. 1656. 
(no) Arent Berntsen på NLIs Lokalhistoriewiki.